《咏行帐和伯寅》
清代·孙诒经

橐笔行庐九月秋，依然香案近瀛洲。军声易搅梅花梦，诗兴还凭竹叶酬。

幸许郗超同入幕，不须张彖叹低头。枕戈尚忆闻鸡舞，今傍和门听晓筹。

作者简介：（1826—1890）浙江钱塘人，字子授。咸丰十年进士。光绪间官至户部左侍郎。曾疏请广开言路及罢圆明园工程，对设银行、造铁路，则认为将导致利益外溢，坚拒之。卒谥文悫。